Fra VUC Nordjylland til VUC&hf Nordjylland. Forskellen er umiddelbart ikke særlig stor, men den skal alligevel kendetegne en helt ny rolle for uddannelsescenteret. - Hf indtager en langt vigtigere rolle end tidligere. Det vil vi gerne gøre opmærksom på, så mulige kommende kursister ved, at vi også tilbyder hf, siger Svend Madsen, der er forstander på VUC&hf Nordjylland. Uddannelsescenteret har oplevet en stigende grad af hf-kursister. Siden 2008 er antallet steget fra 856 til 1213 personer i 2011. Altså en stigning på 42 procent. Derfor satser man nu mere på hf-uddannelsen. - Hf-uddannelsen er for de fleste et trinbræt til en videregående uddannelse. Og uddannelse er et godt kort at have på hånden på grund af den stigende ledighed under finanskrisen, skriver VUC&hf Nordjylland i en pressemeddelelse. De håber derfor at åbne en 2-årig hf-uddannelse i flere nordjyske byer inden for kort tid.

Opsummering:
En øget fokusering på efteruddannelse får nu Nordjyllands største udbyder af hf til at ændre navn.